JTG

**ג'ייסון אנתוני פול** (באנגלית: **Jayson Anthony Paul**; נולד ב-10 בדצמבר 1984) הידוע יותר בשם הבמה שלו, **JTG** הוא מתאבק אמריקאי. הוא מוכר בעיקר בשל תקופתו בארגון ההיאבקות WWE, שבו היה חלק מהצמד קריים טיים לצד שותפו המנוח, שאד גספארד.

פול החל את קריירת ההיאבקות המקצועית שלו בשנת 2006 בארגון ההיאבקות World Wrestling Entertainment (WWE), כשהוצב בארגון הפיתוח שלהם, Ohio Valley Wrestling (OVW), שבו זכה פעמיים באליפות הזוגות הדרומית של OVW יחד עם שאד גספארד, כחלק מהצמד קריים טיים. בשנת 2006, הצמד קודם לרוסטר הראשי של הארגון, לעומת זאת, הם שוחררו מהחברה בשנה שלאחר מכן. השניים חזרו אל ה-WWE ב-2008, כשבסופו של דבר הם נפרדו והחלו יריבות אחד עם השני עד לשחרורו של גספארד ב-2010.

מאוחר יותר באותה שנה, JTG הוצב במותג NXT, שם הוכרז כאחד המתאבקים בעלי הניסיון (Pro) בעונה *NXT Redemption*, כשהדריך את ג'ייקוב נובאק. הוא בסופו של דבר הפך לדמות נבל והחל יריבות עם ולדימיר קוזלוב והחניך שלו, קונור או'בריאן. בנוסף, הוא הופיע גם בתוכניות השבועיות *[[WWE SmackDown|סמאקדאון]]* ו-*Superstars*. מסוף שנת 2012 ועד 2013, JTG ירד למעמד מתאבק שמפסיד למתאבקים אחרים, כשהמשיך בארגון עד לשחרורו ב-2014.

## ביוגרפיה

גספארד נולד בברוקלין, שבניו יורק. הוא בעל שורשים מטרינידד וטובגו. הוא למד בבית ספר התיכון ג'ון דיואי, שבברוקלין, שם השתתף בשיעורי משחק ודרמה.

## קריירת היאבקות מקצועית
### World Wrestling Entertainment (2006–2007)

פול החל את הקריירה שלו בשנת 2006, כשהתאמן בארגון הפיתוח Ohio Valley Wrestling (OVW) של ה-World Wrestling Entertainment (ה-WWE), כשהופיע תחת שם הבמה **דה נייברהודי**. במהלך שהותו שם, הוא הוצב בצמד יחד עם שאד גספארד, כשביחד הם נקראו "הגנגסטרים" ואף החזיקו באליפות הזוגות הדרומית של OVW פעמיים.

בשנת 2006, צמד המתאבקים הועלה מ-OVW למותג הדגל, Raw, תחת השם "קריים טיים", כאשר פול שינה את שם הבמה שלו ל-**JTG** (שפירושו: Just Too Good; בעברית: "פשוט טוב מדי"). ב-4 בספטמבר 2006 בפרק של התוכנית *[[WWE Raw|Raw]]*, סדרה של קטעי וידאו שודרה ובישרה על הגעתם של קריים טיים. ב-16 באוקטובר בתוכנית *Raw*, קריים טיים ערכו את קרב הבכורה שלהם כשניצחו את אלופי הזוגות העולמיים באותה התקופה, הספיריט סקוואד (מייקי וג'וני), בקרב שאינו היה על אליפות הזוגות. השניים הופיעו לראשונה באירוע שלם וצפה בסייבר סאנדיי, כשהם רשמו ניצחון על לאנס קייד וטרבור מרדוק, צ'ארלי האס וויסרה וההיילנדרס (רובי מקאליסטר ורורי מקאליסטר) בקרב טקסס טורנדו שנקבע על ידי הצופים. כחלק מהגימיק שלהם, קריים טיים לעיתים קרובות גנבו חפצים ששייכים למתאבקים ואנשי הארגון, ומכרו אותם לאוהדים; בנוסף, הם מכרו מספרי כניסה מזויפים לקרב הרויאל ראמבל. מספר חודשים לאחר מכן באירוע מהפכת השנה החדשה, קריים טיים ניצחו בקרב זוגות מרובה משתתפים נגד ההיינלנדרס, The World's Greatest Tag Team (צ'ארלי האס ושלטון בנג'מין), לאנס קייד וטרבור מרדוק, וג'ים דאגן וסופר קרייזי, וכתוצאה מכך קיבלו קרב על אליפות הזוגות של העולם. לאחר מכן, הם הופיעו בעיקר בפרקי התוכנית השבועית *Heat* במשך מספר חודשים. בחודש יולי, קריים טיים חזרו ל-OVW וזכו באליפות הזוגות הדרומית של OVW בפעם השנייה בקריירה שלהם לאחר שניצחו את הג'יימס בויז (KC ג'יימס וקאסידי ג'יימס). לעומת זאת, הם איבדו את התואר בחזרה לג'יימס בויז לילה לאחר מכן. ב-13 באוגוסט בתוכנית *Raw*, קריים טיים חזרו לעיר הולדתם, ניו יורק, כשהם הפסידו לאלופי הזוגות העולמיים באותה התקופה, לאנס קייד וטרבור מרדוק כתוצאה מפסילה, זאת לאחר שגספארד הכה את מרדוק בעזרת כיסא. שבועיים לאחר מכן בתוכנית *Raw*, קריים טיים גנבו את הכובע של מרדוק והעניקו את זה לאחד האוהדים. בעיצומו של הפיוד, ב-2 בספטמבר 2007, גם גספארד וגם JTG שוחררו מהחוזה שלהם בארגון.

### ארגונים עצמאיים (2007–2008)

פול ביחד עם גספארד הופיעו באירוע חגיגות העשור לארגון ההיאבקות Jersey All Pro Wrestling (JAPW), שנערך ב-27 באוקטובר, כשהם רשמו ניצחון על הדירטי רוטן סקאונדרלז. פול הופיע בנוסף במופע סוף השנה של ארגון ההיאבקות Derby City Wrestling (DCW).

### החזרה ל-WWE
#### האיחוד של קריים טיים (2008–2010)
שמאל|250px|ממוזער|קריים טיים בקדנציה השנייה שלהם ב-WWE, יוני 2008

ב-31 במרץ בפרק של התוכנית *Raw*, JTG ושאד גספארד חזרו ל-WWE כצמד קריים טיים בניצחונם על לאנס קייד וטרבור מרדוק. קריים טיים החלו לעבוד יחד עם ג'ון סינה ב-30 ביוני בפרק של התוכנית *Raw*, כשהם עזרו לו להפריע במהלך הקרב של ג'ון "בראדשו" לייפילד. שבוע לאחר מכן, הם הופיעו שוב יחדיו, כשהפעם הם השחיתו את הלימוזינה של JBL. לאחר קרב במהלך מופע שאינו שודר בטלוויזיה, סינה אישר שהם הקימו קבוצה בשם קריים טיים סיניישן (CTC). במקביל, קריים טיים פתחו בפיוד עם אלופי הזוגות העולמיים באותה תקופה, קודי רודס וטד דיביאסי, כשהם גנבו מהם את חגורות האליפות. הם לא הצליחו לזכות בתואר זה לאחר שהפסידו בקרב האליפות ביניהם, שהתקיים באירוע בלתי נסלח.

ב-15 באפריל 2009, קריים טיים הועברו למותג סמאקדאון כחלק מהדראפט המשני של אותה השנה. השניים רשמו את קרב הבכורה שלהם במותג זה ב-22 במאי בפרק של התוכנית *[[WWE SmackDown|סמאקדאון]]*, כשהם חברו לג'ון מוריסון, וביחד הם ניצחו את The World's Greatest Tag Team וריקי אורטיז. ב-31 ביולי בפרק של התוכנית *סמאקדאון*, קריים טיים גברו על שושלת הארט (דייוויד הארט סמית' וטייסון קיד) כדי להפוך לטוענים לכתר לאליפות הזוגות המאוחדת של ה-WWE. באירוע סאמרסלאם, הם לא הצליחו במשימתם, כשהם הפסידו לג'רי-שואו (כריס ג'ריקו וביג שואו). באירוע הרויאל ראמבל, שנערך ב-31 בינואר 2010, JTG השתתף בקרב הרויאל ראמבל המסורתי, אך הודח לאחר 25 שניות בלבד על ידי CM פאנק. באירוע רסלמניה 26, שנערך ב-28 במרץ, קריים טיים השתתפו בקרב באטל רויאל, שבו אף אחד מהם ניצח בקרב.

ב-2 באפריל בפרק של התוכנית *סמאקדאון*, לאחר שקריים טיים הפסידו בקרב לג'ון מוריסון ו-R-טרות', JTG הותקף על ידי גספארד, ובכך האחרון הפך לדמות הרעה תוך כדי שצעד זה גרם לפירוק הצמד קריים טיים. הפיוד בין גספארד ל-JTG הוביל לקיום קרב רצועה באירוע חוקי אקסטרים, שבו JTG ניצח. השניים התמודדו אחד מול השני פעם נוספת בקרב יחידים ב-6 במאי בפרק של התוכנית *Superstars*, שבו גספארד ניצח, ולמעשה סיים את הפיוד בין השניים. לאחר מכן, גספארד נשלח לארגון הפיתוח Florida Championship Wrestling (FCW), כשב-19 בנובמבר 2010, הוא שוחרר מהחוזה שלו.

#### תחרות יחידים (2010–2014)

לאחר הפירוק של קריים טיים בשנת 2010, JTG המשיך להתחרות הן כמתאבק יחידים והן כמתאבק זוגות במותג סמאקדאון, כשהוא התמודד מול מתאבקים כמו מייק נוקס, צ'אבו גררו, ג'ק סוואגר, CM פאנק ועוד והצטוות לקרבות עם מתאבקים כמו MVP, כריס מאסטרס וטרנט בארטה לקרבות זוגות וקרבות שלושה נגד שלושה.

לאחר מכן הוכרז ש-JTG יהיה אחד המנטורים בעלי הניסיון בתוכנית NXT בעונת *Redemption*, שם הוא הדריך את ג'ייקוב נובאק. ב-3 במאי 2011, החלה היריבות שלו עם ויליאם ריגל, לאחר שהאחרון כינה אותו "בובה" בזמן שנובאק קרא לריגל לקרב, דבר שלבסוף הפך את JTG לדמות רעה. שבועיים לאחר מכן, נובאק היה למודח הראשון מהתוכנית. ב-26 באפריל 2011 במסגרת הדראפט המשלים של ה-WWE לשנת 2011, הועבר JTG למותג Raw.

ב-24 במאי בפרק של התוכנית *NXT*, JTG פתח ביריבות עם החניך של ולדימיר קוזלוב, קונור או'בריאן, לאחר שהוצמד על ידו בקרב יחידים. לאחר הקרב, תקף JTG את או'בריאן עד שקוזלוב נחלץ לעזרתו ובתגובה תקף את JTG. יומיים לאחר מכן בפרק של התוכנית *WWE Superstars*, הוא התאבק בתור הדמות טובה אך הפסיד לקורט הוקינס. הוא קיבע רשמית את מעמדו כדמות רעה ב-7 ביוני בפרק של התוכנית *NXT Redemption*, כאשר תקף את יושי טאטסו במהלך פינת האירוח שלו בשם "Straight Outta Brooklyn"; לאחר מעשה זה, התקיים קרב בין השניים, שבו JTG נחל הפסד. ב-19 ביולי וב-2 באוגוסט בפרקי התוכנית *NXT Redemption*, קוזלוב החל יריבות עם JTG וניצח אותו פעמיים ברציפות, כאשר בקרב השני קוזלוב אף התלבש כמו JTG. הפיוד ביניהם הסתיים כאשר קוזלוב שוחרר מהארגון ב-5 באוגוסט. JTG השיג את ניצחונו הראשון אחרי חודשים ב-5 באוגוסט בפרק של התוכנית *סמאקדאון*, כאשר חבר לדייוויד אוטונגה ולמייקל מקגיליקטי וביחד הם גברו על האוסוס וטרנט בארטה. בנובמבר 2011, קיבל JTG בת זוג ומנהלת בשם טמינה, דבר שהוביל ליריבות עם האוסוס, אותם טמינה ניהלה בעבר. במהלך יריבות זו, JTG הפסיד שוב ושוב לאוסוס.

במאי 2012, הוא קיבל פנייה מאלישה פוקס, כשהאחרונה הציעה לו לעבור מהפך במראה, והוא הסכים לכך. ב-9 במאי בפרק של התוכנית *NXT Redemption*, JTG הופיע עם המראה החדש שלו, כשניצח את יושי טאטסו. זה היה הניצחון הראשון והיחיד שלו באותה השנה. לאחר מכן, חזר JTG לצבור הפסדים בקרבות במשך שאר שנת 2012 ו-2013. הקרב האחרון שלו היה הפסד לסנטינו מארלה ב-20 בספטמבר 2013 בפרק של התוכנית *WWE Superstars*. לאחר שלא הופיע על המרקע במהלך שנת 2014, הוא שוחרר מהארגון ב-12 ביוני.

#### חזרה חד-פעמית (2022)

ב-1 באפריל 2022, JTG הופיע לראשונה מזה שמונה שנים לצד אשתו ובנו של שאד גספארד במהלך טקס היכל התהילה לשנת 2022, כשמשפחתו קיבלה את פרס הלוחם של שאד.

## אליפויות והישגים
* **הישגים בארגון ההיאבקות NWA Wildside**
** אליפות הזוגות של NWA Wildside (פעם אחת)  - עם שאד גספארד
* **הישגים בארגון ההיאבקות Fighting Evolution Wrestling – FEW**
** אליפות הזוגות של FEW (פעם אחת)  - עם שאד גספארד
* **הישגים בארגון ההיאבקות Ohio Valley Wrestling – OVW**
** אליפות הזוגות הדרומית של OVW (פעמיים)  - עם שאד גספארד
* **הישגים במגזין ההיאבקות Pro Wrestling Illustrated – PWI**
** PWI דירג אותו במקום ה-84 מתוך 500 המתאבקים הטובים ביותר לשנת 2010
* **הישגים בארגון ההיאבקות Superstars of Wrestling Federation – SWF**
** אליפות הזוגות של SWF (פעם אחת)  - עם שאד גספארד
* **הישגים בארגון ההיאבקות Victory Independent Pro Wrestling – VIP**
** אליפות במשקל כבד של VIP (פעם אחת)
** אליפות הזוגות של VIP (פעם אחת)  - עם שאד גספארד
* **הישגים בארגון ההיאבקות Waco Association of Wrestling – WAW**
** אליפות לונסטאר של WAW (פעם אחת)
* **הישגים בארגון ההיאבקות World Wrestling Alliance – WWA**
** אליפות הזוגות של WWA (פעם אחת)  - עם שאד גספארד

## קישורים חיצוניים

## הערות שוליים

קטגוריה:מתאבקים מקצוענים אמריקאים
קטגוריה:מתאבקי ה-WWE
קטגוריה:אמריקאים שנולדו ב-1984